Je Vuillemins dit Gouuernal d’Arbois fais sauoir à touz que je, pour moy et pour mes hoirs, ay retenuz et accensit perpétuelment à touz jours mais de Guillame Gaiscognet, Guillame de Verruex, Vuillemin Bernart et Huguenins Justoz, proudomes et escheuins de la ville et communaltey d’Arbois, et en non d’ycelle, vne partie de maison, le fond et appertenences d’ycelle, du maisonnement du fourt quatre solz, de la dicte communaltey, séant en la rue de Faramant, c’est asauoir la partie toichant à la maison Perrenate ma feme et ses enfans tout a long, et toiche per darrer à la terre du priorey du monte, et toiche d’autre part à la perroit deuers le dit four per la forme et menière que les bones que mises y sunt tant a long come a travers, le deuisent. En tel menière que je doy faire dehant doux ans prouchainement venant ung mur de doux piez le [F° xxxiij, v°] conte de gros et d’une toise d’aul, ou de plux s’il me plet, à trauers, dois l’une des columpnes friétalx tanque à l’autre, et se deura prendre et se commencier sus le gros de la dicte columpne friétal deuers le dit four et acomplir sus la terre de la dicte communatey, et acomplie à ce long, tanque à l’autre columpne en suege. Item doiue faire hun autre mur deant le dit terme et du dit grox et haul dois la columpne friétalx deuers la maisom ma dicte fame tanque a grant chemin, liquel mur se comencera per my le gros de la dicte columpne friétalx, en acomplissant le demerant sus la terre de la dicte communaltey deuers la grainge et place dudit fourt, liquelx murs saront demy à la dicte communaltey et demy miens. Et se il me plet faire murs dois la columpne friétalx deuers le fours tendant per derrer la terre du monte, je li puis faire quant moy plaira per la manière que li autre murs. Ceste retenue ay je faite pour vint soulz esteuenans censsalx, loux emende et soignorie portant, à paier per moy et mes hoirs dois ores en auant à la dicte communaltey le jour de feste saint Mertin d’iuers, franchement de tout autres seruituz, per tel menière queje et li miens doiuent mantenir la dicte maisom en estat dehuz et soffisant. Et per ainssi je, pour moy et les miens, ay promis et promecte paier les dit vint soulz, faire les diz murs, mantenir en estat dehuz la dicte maison, tenir fermement [F° xxxiiij, r°] et acomplir toute la tenour de ces présentes lectres et non venir à contraire per moy ne per autres, ne consentir autruy venir, tacitement ne en appert, per mon soirement pour ce jurez et toichiez corperelment sus saint euuangile de Dieu. Et pour ce fermement tenir, je en loie moy, mes hoirs et tous mes biens et les biens de mes hoirs, moubles et non moubles, présent et avenir, en la cour, juridicion et cohercion ma dame la contesse de Bourgoigne. En tesmoignaige de véritey j’ay fait mectre en ces lectres le seel de ma dicte dame duquel l’on vse en Arbois. Faictes et données le demanche jour de feste de la kathedre saint Pere, l’an Nostre Soignour corrant mil trois cent sexante et seze. [Ainsin signé: Jo. M.].